CELEX: 32020D1674
Language: sk
Date: 2020-10-29 00:00:00
Title: Vykonávacie rozhodnutie Rady (EÚ) 2020/1674 z 29. októbra 2020, ktorým sa Švédsku povoľuje uplatňovať zníženú sadzbu dane z elektriny priamo dodávanej plavidlám kotviacim v prístave v súlade s článkom 19 smernice 2003/96/ES

12.11.2020   
               
               
                  SK
               
               
                  Úradný vestník Európskej únie
               
               
                  L 378/3
               
            
         VYKONÁVACIE ROZHODNUTIE RADY (EÚ) 2020/1674
         z 29. októbra 2020,
         ktorým sa Švédsku povoľuje uplatňovať zníženú sadzbu dane z elektriny priamo dodávanej plavidlám kotviacim v prístave v súlade s článkom 19 smernice 2003/96/ES
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (1), a najmä na jej článok 19,
         so zreteľom na návrh Európskej komisie,
         keďže:
         
                     (1)
                  
                  
                     Vykonávacím rozhodnutím Rady 2014/725/EÚ (2) sa Švédsku povolilo uplatňovať zníženú sadzbu dane z elektriny priamo dodávanej plavidlám kotviacim v prístave (ďalej len „elektrina z pobrežnej elektrickej siete“) v súlade s článkom 19 smernice 2003/96/ES, a to do 25. júna 2020.
                  
               
                     (2)
                  
                  
                     Listom z 15. augusta 2019 Švédsko požiadalo o povolenie pokračovať v uplatňovaní zníženej sadzby dane na elektrinu z pobrežnej elektrickej siete podľa článku 19 smernice 2003/96/ES. Švédske orgány poskytli doplňujúce informácie listom z 1. apríla 2020.
                  
               
                     (3)
                  
                  
                     Cieľom zníženia sadzby dane, ktoré Švédsko zamýšľa uplatňovať, je naďalej podporovať využívanie elektriny z pobrežnej elektrickej siete. Využívanie tejto elektriny sa považuje za spôsob uspokojovania energetických potrieb plavidiel kotviacich v prístave, ktorý je v porovnaní so spaľovaním lodných palív týmito plavidlami menej škodlivý pre životné prostredie.
                  
               
                     (4)
                  
                  
                     Pokiaľ sa využívaním elektriny z pobrežnej elektrickej siete zabraňuje emisiám látok znečisťujúcich ovzdušie pochádzajúcich zo spaľovania lodných palív plavidiel kotviacich v prístave, zlepšuje to kvalitu miestneho ovzdušia v prístavných mestách a znižuje hluk. Očakáva sa preto, že dané opatrenie prispeje k cieľom politiky Únie v oblasti ochrany životného prostredia, zdravia a klímy.
                  
               
                     (5)
                  
                  
                     Udelením povolenia Švédsku, aby na elektrinu z pobrežnej elektrickej siete uplatňovalo zníženú sadzbu dane, sa neprekročí rámec toho, čo je nevyhnutné na zvýšenie miery používania tejto elektriny, keďže výroba elektriny na palube zostane vo väčšine prípadov aj naďalej konkurencieschopnejšou alternatívou. Z toho istého dôvodu a vzhľadom na súčasnú pomerne nízku mieru preniknutia príslušnej technológie na trh uplatňovanie uvedenej zníženej sadzby dane v období jej uplatňovania pravdepodobne nepovedie k významnému narušeniu hospodárskej súťaže, a preto nebude mať nepriaznivý vplyv na riadne fungovanie vnútorného trhu.
                  
               
                     (6)
                  
                  
                     V súlade s článkom 19 ods. 2 smernice 2003/96/ES každé povolenie udelené podľa článku 19 ods. 1 uvedenej smernice musí byť prísne časovo obmedzené. S cieľom zabezpečiť dostatočne dlhé obdobie povolenia, aby neodradilo príslušné hospodárske subjekty od uskutočňovania potrebných investícií, je vhodné udeliť požadované povolenie do 31. decembra 2023. Uvedené povolenie by sa však malo prestať uplatňovať odo dňa uplatňovania akýchkoľvek všeobecných ustanovení o daňových zvýhodneniach pre elektrinu z pobrežnej elektrickej siete, ktoré prijala Rada podľa článku 113, alebo akýchkoľvek iných príslušných ustanovení Zmluvy o fungovaní Európskej únie, ak by takéto ustanovenia nadobudli účinnosť pred 31. decembrom 2023.
                  
               
                     (7)
                  
                  
                     Z dôvodu problémov spôsobených pandémiou ochorenia COVID-19 postup predĺženia odchýlky trval dlhšie, ako sa očakávalo a neukončil sa pred 25. júnom 2020. S cieľom poskytnúť právnu istotu prevádzkovateľom lodí a prístavov a zabrániť možnému zvýšeniu administratívnej záťaže pre distribútorov a ďalších distribútorov elektriny by sa malo zabezpečiť, aby Švédsko mohlo aj naďalej uplatňovať zníženú sadzbu dane na elektrinu z pobrežnej elektrickej siete. Požadované povolenie by sa preto malo udeliť s účinnosťou od 26. júna 2020, aby sa priamo nadviazalo na opatrenia uplatňované predtým na základe vykonávacieho rozhodnutia 2014/725/EÚ.
                  
               
                     (8)
                  
                  
                     Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci,
                  
               PRIJALA TOTO ROZHODNUTIE:
         
            Článok 1
            Švédsku sa povoľuje uplatňovať zníženú sadzbu dane z elektriny priamo dodávanej plavidlám iným ako športovým plavidlám, kotviacim v prístave (ďalej len „elektrina z pobrežnej elektrickej siete“), za predpokladu, že sa dodržia minimálne úrovne zdanenia uvedené v článku 10 smernice 2003/96/ES.
         
         
            Článok 2
            Toto rozhodnutie sa uplatňuje od 26. júna 2020 do 31. decembra 2023.
            Pokiaľ by však Rada konajúc na základe článku 113 alebo akéhokoľvek iného príslušného ustanovenia Zmluvy o fungovaní Európskej únie prijala akékoľvek všeobecné ustanovenia daňového zvýhodnenia elektriny z pobrežnej elektrickej siete, toto rozhodnutie sa prestane uplatňovať dňom nadobudnutia účinnosti uvedených všeobecných ustanovení.
         
         
            Článok 3
            Toto rozhodnutie je určené Švédskemu kráľovstvu.
         
         
            V Bruseli 29. októbra 2020
            
               
                  Za Radu
               
               
                  predseda
               
               M. ROTH
            
         
         
            (1)  Ú. v. EÚ L 283, 31.10.2003, s. 51.
         
            (2)  Vykonávacie rozhodnutie Rady 2014/725/EÚ zo 14. októbra 2014, ktorým sa Švédsku povoľuje uplatňovať zníženú sadzbu dane z elektriny priamo dodávanej plavidlám kotviacim v prístave v súlade s článkom 19 smernice 2003/96/ES (Ú. v. EÚ L 301, 21.10.2014, s. 27).